钦定古今图书集成/明伦汇编/氏族典/第228卷 > 杨于陵
## 钦定古今图书集成/明伦汇编/氏族典/第228卷 > 杨于陵

按《唐书杨于陵传》：“于陵，字达夫，本汉太尉震之裔。父
太清，倦宦客河朔，死安禄山之乱。于陵始六岁间关
至江左。逮长，有奇志。十八擢进士，调句容主簿。节度
使韩滉辟鄂岳江西使府。滉居宰相权震中外，于陵
随府罢，避亲不肯调，退庐建昌，以文书自娱乐。滉卒，
乃入为膳部员外郎，以吏部判南曹。选者恃与宰相”
亲，文书不如式，于陵駮其违，宰相怒，以南曹郎出使
吊宣武军。未几，迁右司郎中，换吏部，出为绛州刺史。
德宗雅闻其名，留拜中书舍人，徙秘书少监。帝崩，宣
遗诏于太原、幽州节府，献遗无所纳。拜华州刺史，迁
浙东观察使，入为京兆尹，迁户部侍郎。元和初，牛僧
孺等以贤良方正对策于陵，被诏程其文居第一。宰
相恶其言，出为岭南节度使。监军许遂振者，悍戾贪
肆，惮于陵为飞语，闻京师，宪宗不能无惑，有诏罢归。
宰相裴垍为别白之，乃授吏部侍郎，以兵部判度支。
王师讨淮西，于陵用所亲为供军使，主唐、邓。而高霞
寓腾牒度支，以饷道乏。及战败，诏责之，指以为言。帝
怒，贬于陵郴州刺史，徙原王傅，复以户部侍郎知吏
部选。穆宗立，迁户部尚书，授太子少傅，封弘农郡公。
俄以尚书左仆射致仕。于陵器量方峻，进止有常度，
节操坚明，始终不失其正。太和四年卒，年七十八，赠
司空，谥曰“贞孝。”四子：景复，仕至同州刺史；绍复，中书
舍人。师复，大理卿。中子嗣复位宰相。